銅芯抗疫口罩

銅芯抗疫口罩係香港特別行政區政府喺2020年5月至6月免費郵遞派發畀香港市民嘅口罩。呢款口罩可以重複使用，特色係用銅絲做濾芯。呢次係武漢肺炎大爆發以嚟，香港政府第一次直接派口罩，但係坊間評論負面都幾多。

發放 

香港政府喺2020年5月5號宣布全民派嘅口罩，並喺5月6號接受網上登記，為期1個月，去到6月6號截止，每個市民可以同最多五個親友代為登記。6月6號過後，冇登記嘅人士可以憑身分證去郵政局攞。

規格 
銅芯抗疫口罩係一個可重用口罩，設計包括備用外層、抗菌、保護、過濾同內層。

呢款口罩可以用番梘同埋凍水洗，要響水入面輕輕力攪幾下同撼幾下，跟住就要用水洗多次，之後就可以平放晾乾。洗嗰時唔使攞個濾芯出嚟。但係就唔可以用漂白水、柔順劑同埋有螢光劑嘅洗衣液，同埋唔可以擰，更加唔可以用燙斗。

呢款口罩通過咗美國標準 ASTM level 1 測試，可以清洗重用六十次。

評論

樣 
銅芯抗疫口罩個樣俾好多人恥笑。唔少人話，銅芯抗疫口罩好似一條「阿婆底褲」，唔少政客包括田北俊都出嚟抽水。又有評論話個口罩似胸圍。

銅芯 
銅芯抗疫口罩嘅特色係用銅絲做嘅濾芯嚟殺死病毒同埋隔走污染物。不過，香港理工大學工程系嘅梁煥方教授測試發現，物料密度唔高，口罩過濾層又得大約20%至30%銅，好難捉晒所有穿過嘅病毒，殺唔到毒。

顯微鏡顯示口罩嘅銅粒子，體積由1.5微米至小於0.1微米不等，其實係納米銅，而且用黏附嘅方式加入布料。清洗嘅時候，納米銅好易甩出嚟，然後下次戴嘅時候畀人吸入個肺，引起慢性健康問題。

透氣度 
銅芯抗疫口罩嘅熔噴布層好厚，梁煥方教授估計係因爲口罩需要反覆清洗，唔可以用一般外科口罩所用嘅靜電功能，惟有增加厚度加強保護。但係噉就搞到反映透氣度嘅壓降好高。口罩符合美國標準 ASTM level 1，但係就唔符合歐盟標準 EN14683。測試顯示，口罩壓降數值達 4.44，清洗 40 次之後仲升到 4.82，唔啱長者同埋有呼吸系統問題嘅人戴。

銅芯抗疫口罩

口罩
香港福利
武漢肺炎香港疫情